Valtiovarainministeriön lausuntopyyntö kuntarakennelakiluonnoksesta/ Euran kunnan lausunto

212/00.04.00/2012

Khall 25.02.2013  § 82
	
Valtiovarainministeriö on 22.11.2012 toimittanut kunnille kirjelmän (VM162:00/2011), jolla pyydetään kuntien lausuntoa ministeriön valmistelemasta kuntarakennelakiluonnoksesta. Kuntien lausunnot on pyydetty toimittamaan ministeriöön viimeistään 7.3.2013 mennessä.

Lausuntopyynnössä todetaan mm., että hallitusohjelman mukaan hallitus toteuttaa koko maan laajuisen kuntauudistuksen, jonka tavoitteena on vahvoihin peruskuntiin pohjautuva elinvoimainen kuntarakenne. Osana kuntauudistusta hallitus käynnisti syksyllä 2011 hallitusohjelman mukaisen koko maan kattavan selvityksen kullekin alueelle tarkoituksenmukaisesta kunta- ja palvelurakenteesta. Euran valtuusto antoi kunnallishallinnon rakennetyöryhmän selvityksestä lausuntonsa 10.4.2012. 

Valtiovarainministeriö toimitti lausuntopyyntönsä liitteenä kuntiin kuntarakennelakiluonnoksen, joka on valmisteltu hallituksen linjausten pohjalta. Esityksessä ehdotetaan muutettavaksi nykyistä kuntajakolakia, ja samalla lain nimike muutettaisiin kuntarakennelaiksi. Lakiin lisättäisiin säännökset kuntien selvitysvelvollisuudesta, selvitysperusteista ja niistä poikkeamisesta sekä muutettaisiin kuntien yhdistymisen taloudellista tukea koskevia säännöksiä. Lausuntopyynnön liitteenä on myös sosiaali- ja terveyspoliittisen ministerityöryhmän linjaukset palvelurakenneuudistuksen jatkamisen peruslähtökohdista. 

Sosiaali- ja terveysministeriö julkaisi 11.1.2013 palvelurakennetyöryhmän loppuraportin (42 s.), missä raportissa on käsitelty mm. sosiaali- ja terveyspalveluiden järjestämisen edellyttämiä riittäviä väestöpohjia. Helmikuun 2013 loppuun mennessä kunnille on tarkoitus toimittaa tiedoksi myös asetettujen selvityshenkilöiden ehdotukset sote-alueiden muodostamisesta. Ehdotukset eivät ole olleet käytettävissä tätä Euran kunnan lausuntoa valmisteltaessa. Sote-järjestämislain valmistelu aloitetaan sosiaali- ja terveysministeriön ilmoituksen mukaan maaliskuussa 2013.

Valtiovarainministeriö pyytää kuntia ottamaan lausunnossaan kantaa erityisesti seuraaviin kysymyksiin: 

-	selvitysvelvollisuus, selvitysperusteet (ml. poikkeusperusteet) ja selvitysvelvollisuuden sisältö;	
-	esityksen sisältämät määräajat ja menettelytavat;	
-	valtioneuvoston toimivalta päättää kuntajaon muuttamisesta;	
-	yhdistymisavustuksien ehdot ja määrä;	
-	sosiaali- ja terveydenhuollon tehtävien turvaaminen sosiaali- ja terveydenhuollonpalvelurakennetta koskevien linjausten mukaisesti.	

Esityslistan liitteenä on valtiovarainministeriön kuntiin toimittava aineisto kokonaisuudessaan.

Lausunnon antamista on käsitelty johtoryhmässä 25.1.2013 ja yhteistyötoimikunnan jäsenille on varattu mahdollisuus tehdä esityksiä lausunnossa huomioon otettavista näkökohdista. 

Valmistelu ja lisätiedot: Kunnanjohtaja Matti Lahtinen, puh. 044 422 4002.

Ehdotus	Kunnanjohtaja:
Kunnanhallitus ehdottaa valtuustolle, että Euran kunta antaa kuntarakennelakiluonnoksesta seuraavan lausunnon:

Yleistä
	
Palvelu- ja kuntarakenteen uudistaminen on välttämätöntä palveluiden järjestämisen ja kuntatalouden kantokyvyn varmistamiseksi. Erityisesti väestön ikärakenteen vanheneminen aiheuttaa merkittävää kunnallisten palvelusten kysynnän kasvua, mihin on varauduttava riittävän ajoissa tehdyillä julkisten palveluiden tuottavuutta ja tehokkuutta lisäävillä ratkaisuilla. 

Päätöksiä tehtäessä on kuitenkin otettava huomioon, että kuntien itsehallinnollinen asema on turvattu perustuslaissa ja näin ollen rakenteellisia ratkaisuja ja merkittäviä uudistuksia tehtäessä kunkin kunnan valtuuston omalle päätöksenteolle on annettava ratkaiseva merkitys.

Euran kunta viittaa tässä yhteydessä myös kunnallishallinnon rakennetyöryhmän selvityksestä (valtuusto 10.4.2012) antamaansa lausuntoon, missä lausunnossa on tarkemmin kuvattu Euran kunnan lähtökohdat vireillä oleviin kuntia koskeviin uudistushankkeisiin.

Selvitysvelvollisuus ja selvitysperusteet
	
Kuntarakenneuudistuksen toteuttamiseksi kunnalla olisi velvollisuus selvittää kuntien yhdistymistä, jos yksikin seuraavista kolmesta selvitysperusteesta osoittaa selvitystarvetta: 1) palveluiden edellyttämä väestöpohja; 2) työpaikkaomavaraisuus, työssäkäynti ja yhdyskuntarakenne; 3) kunnan taloudellinen tilanne.

Lain perusteluissa on esitetty yksityiskohtaiset kriteerit edellä kuvatuille selvitysperusteille. Euran kunta katsoo, että selvitysperusteet ovat pääpiirteissään oikeansuuntaisia, kuitenkin siten, että kaavamainen 20.000 asukkaan (sote 50.000-100.000 asukasta) väestöpohjaedellytys ei ole toiminnallisesti tai taloudellisesti tarkoituksenmukainen, eikä perustu riittäviin selvityksiin tai tutkimuksiin. Sen sijaan työpaikkaomavaraisuutta, työssäkäyntiä ja yhdyskuntarakennetta koskevat tunnusluvut ja mittarit antavat luontevan lähtökohdan toimivan palvelujärjestelmän suunnittelulle. 

Määräajat ja menettelytavat
	
Laissa edellytettäisiin, että kunnat tekevät yhdistymisselvitykset ja niihin perustuvat yhdistymisesitykset 1.4.2014 mennessä. Laissa säädettäisiin lisäksi kuntien velvollisuudesta ilmoittaa valtiovarainministeriölle 30.11.2013 mennessä, minkä kunnan tai kuntien kanssa se selvittää laissa edellytetysti kuntien yhdistymistä.

Kunta- ja palvelurakenneuudistusta on eri muodoissaan valmisteltu lähes vuosikymmenen ajan. Ratkaisujen pitkittyminen ja toistuvasti annettavat uudet toisistaan poikkeavat ohjeet ovat vaikeuttaneet merkittävästi kunnallisten palvelusten systemaattista kehittämistä. Esitetyssä määräajassa on kuitenkin mahdollista selvittää kullakin seutukunnalla vallitseva kuntaliitoksia ja yhteistoiminta-alueita koskeva tahtotila. 

Valmisteluprosessin kannalta on keskeistä, että kunnat voisivat tässä vaiheessa paneutua keskeisiin strategisesti merkittäviin kysymyksiin siten, että palvelutuotannon yksityiskohdat suunniteltaisiin vasta mahdollisesti tehtävien rakenneratkaisujen jälkeen. 

Valtioneuvoston toimivalta päättää kuntajaon muuttamisesta 
	
Lakiluonnoksessa esitetty linjaus siitä, että valtioneuvoston toimivaltaa ei laajennettaisi päättää yleisesti kuntien yhdistymisestä kuntien valtuustojen sitä vastustaessa, on kannatettava. Mikäli kunta ajautuu pysyvään taloudelliseen tai muuhun kriisiin, on luonnollista, että valtioneuvosto voi päättää kuntajaon muuttamisesta turvatakseen asukkaille välttämättömät laissa säädetyt palvelut.

Yhdistymisavustuksien ehdot ja määrä
	
Lakiluonnoksen mukaan yhdistymisavustusten määräytymisperusteita muutettaisiin vastaamaan kuntarakenneuudistuksen tavoitteiden mukaisesti kuntien muodostamista siten, että tuen suuruus olisi nykyistä enemmän kytköksissä yhdistyvien kuntien lukumäärään ja uuden kunnan asukasmäärään. Tätä lähtökohtaa ei voi pitää oikeudenmukaisena siltä osin, että luontaiset edellytykset useampien kuntien liitoksille ja asukasluvultaan suuremman kunnan muodostamiselle ovat erilaiset eri osissa maata. Yhdistymisavustus tulisikin harkita uudelleen siten, että se kannustaa myös pienemmän asukasmäärän kuntia aktiivisesti harkitsemaan yhteistoiminnan ja kuntaliitosten edellytyksiä.

Sosiaali- ja terveydenhuollon tehtävien turvaaminen sosiaali- ja terveydenhuollon palvelurakennetta koskevien linjausten mukaisesti 
	
Sosiaali- ja terveydenhuollon palvelurakenteen uudistamista koskeva aineisto on osin keskeneräistä, eikä kuntiin toimitettujen kirjelmien ja raporttien perusteella ole vielä edellytyksiä ottaa yksityiskohtaista kantaa tuleviin vaihtoehtoisiin ratkaisuihin.

Erillisestä sote-uudistuksesta tulisikin luopua ja sosiaali- ja terveyspalveluiden järjestämistä pitäisi tarkastella osana kuntarakenneuudistuksen yhteydessä tehtäviä kuntaliitos- ja yhteistoimintaselvityksiä. Sosiaali- ja terveyspalveluiden irrottaminen peruskuntien hallinnosta joko vastuukuntien tai kuntayhtymien hoidettavaksi vaikeuttaa merkittävällä tavalla sote-palveluiden ja kunnan muiden palveluiden (mm. opetus- ja kasvatuspalvelut) saumattoman yhteistoiminnan järjestämistä, jolloin keskeinen osa uudistuksen tavoitteista jää toteutumatta. 

Myös tässä yhteydessä on syytä korostaa, että kuntalaisten kannalta keskeinen huomio uudistuksia tehtäessä on asetettava palveluiden saatavuuteen, laatuun, toimintavarmuuteen ja kustannustehokkuuteen. Tarkastelu on kohdistettava samanaikaisesti kunnan koko palvelutuotantoon sektorikohtaisen osaoptimoinnin sijasta. 

Erityisen ongelmallista on myös se, että lähtökohtaisesti suhteellisen hyvin toimivien sairaanhoitopiirien uutta hallinto- ja toimintamallia ei ole kyetty yksilöimään.

Yhteenveto
	
Parhaillaan on kuntarakennelain ja sote-uudistuksen lisäksi valmisteilla mm. kuntalain kokonaisuudistus ja kuntien valtionosuuksia koskevat säännökset. Kunnille tuleekin varata tilaisuus arvioida syntyvää kokonaisuutta uudelleen sitten, kun kaikki keskeiset kunnallishallintoa ja palvelutuotantoa koskevat lakiesitykset ovat kuntien tiedossa.

Kunnallishallinto on vuosikymmenten aikana osoittanut toimivuutensa ja kykynsä uudistaa rakenteitaan kulloisenkin tilanteen edellyttämällä tavalla. Kuntien tietoisuus tulevista toiminnallisista ja taloudellisista haasteista on hyvä ja käsityksemme mukaan parhaat tulokset saavutetaan valtion ja kuntien yhteistyöllä kunnallisen itsehallinnon ja demokratian periaatteita kunnioittaen.

Päätös	Kunnanhallitus
Hyväksyttiin yksimielisesti päätösehdotus.
_________

Valt  § 37	

Päätös	Valtuusto
Valtuusto päätti hyväksyä yksimielisesti kunnanhallituksen ehdotuksen. 
_________

	Otteen oikeaksi todistaa:

 Eura 5.3.2012

Johanna Aalto
pöytäkirjanpitäjä